哭崔刑部
作者：徐積
朝代：宋

paragraphs: 前年離長安，與公爲死訣。
長安門外長樂坡，胸中壯氣渾消磨。
其時夜宿灞橋上，夢中勒馬猶西望。
江淮之上情愈勞，去年曾寄西山高。
今年今日春將歸，春風不似秋風時。
山陽數月雨不止，泥深窮巷行人稀。
忽聞公死終南山，坐中忽過東西關。
黄泉一去幾萬里，吁嗟公兮何時還。
盂有水兮無食薦，烹有茶兮無酒奠。
魂兮來兮不可知，來若飄風去如電。
報恩之事終有期，未必儒生只貧賤。